tartuNLP/wikipedia-smugri-20251201 huggingface dataset:
Minkowskin avaruus

Minkowskin avaruus on erityisesti suhteellisuusteorian matemaattisessa formulaatiossa käytettävä epäeuklidinen vektoriavaruus. Minkowskin avaruuden vektoreita ovat nelivektorit. Yksittäistä pistettä Minkowskin avaruudessa kutsutaan tapahtumaksi. Tapahtumaa kuvastava nelivektori koostuu kolmesta paikkakomponentista ja yhdestä aikakomponentista, jolloin se voidaan merkitä (x, y, z, ict), missä x, y ja z ovat paikkakoordinaatteja, i imaginääriyksikkö, c valonnopeus ja t aika.
Minkowskin avaruus on saanut nimensä saksalaisen matemaatikon Hermann Minkowskin (1864 – 1909) mukaan.
Minkowskin avaruuden ominaisuuksia.
Minkowskin neliulotteisessa avaruusajassa voidaan muuntaa inertiaalikoordinaatisto toiseksi Lorentzin muunnoksen avulla. Jos tiedetään jonkin tapahtuman nelivektori jossain inertiaalikoordinaatistossa, Lorentzin muunnoksen avulla on mahdollista laskea saman tapahtuman nelivektori toisessa inertiaalikoordinaatistossa. Lorentzin muunnokselle Minkowskin avaruudessa on ominaista, että kahden eri tapahtuman välinen neliulotteinen etäisyyden neliö on vakio, siten se ei riipu siitä, missä inertiaalikoordinaatistossa etäisyys lasketaan.
Matemaattisesti Minkowskin avaruuden karakteristisin piirre on sen metriikka, jota esittää metrinen perustensori g=diag(-1,1,1,1). Pistetulossa siis summataan yhteen paikkakomponenttien tulot ja tästä vähennetään aikakomponenttien tulo kertaa valon nopeuden neliö. Yhdessä Lorentzin muunnosten kanssa muodostuu yhtenäinen kokonaisuus, jossa laskenta on helpompaa ja suoraviivaisempaa kuin muunnoksilla suoraan laskemalla. Erityisesti tällä metriikalla ja muunnoksilla nelivektorin neliö on invariantti, joten neliöt voidaan laskea helposti esimerkiksi lepokoordinaatistossa.
Nesteraketti

Nesteraketti tarkoittaa rakettia, joka käyttää nestemäistä polttoainetta. Suurin osa avaruusraketeista käyttää ainakin joissain rakettivaiheissa nestemäistä polttoainetta. Yleensä nestemäiset hapetin ja polttoaine ovat eri säiliöissä, joista ne pumpataan palotilaan sopivasan paineeseen. Nestemäiset polttoaineet ovat kiinteitä tehokkaampia. Lisäksi nestemäistä polttoainetta käyttävää rakettia voidaan säädellä helpommin ajon aikana kuin kiinteäpolttoaineista rakettia, joissakin sovelluksissa raketti voidaan jopa sammuttaa ja käynnistää uudelleen.
Nestemäistä polttoainetta käyttävän raketin periaatteen ideoi ensimmäisenä venäläinen rakettiteoreetikko Konstantin Tsiolkovski vuonna 1903. 
Ensimmäinen todella merkittävä, nykyaikaisen tyyppinen nesteraketti oli Wernher von Braunin johdolla kehitetty saksalainen A-4 eli V-2, joka oli ensimmäinen sodassa käytetty ballistinen ohjus. 
1940- ja 1950-luvuilla sekä Yhdysvallat että Neuvostoliitto kehittelivät nestemäistä polttoainetta käytäviä ohjuksia saksalaisen sodanaikaisen V2-teknologian pohjalta.
Nesterakettien tyypit.
Nestemäistä polttoainetta käytetään myös hybridiraketeissa, joissa toinen ajoaineen komponentti on joko kiinteä tai kaasumainen.
Meksikon pikajuna

Meksikon pikajuna on Reino Helismaan tekemä suomenkielinen käännöskappale, saksalaisen Gerhard Mohrin säveltämästä kappaleesta "Orient Express". Kappaleen levytti suomeksi ensimmäisenä Reino Helismaa itse vuonna 1949. Tarkka levytyspäivä oli 29. huhtikuuta 1949. Tosin Kaarlo Valkama oli tehnyt kappaleesta instrumentaaliversion nimellä "Meksikon pikajuna" jo vuonna 1933. 
Helismaa levytti kappaleesta uuden version Junarosvo-orkesterin kanssa vuonna 1963. Tarkka levytyspäivä oli 10. kesäkuuta 1963.
Kappaleen ovat myöhemmin levyttäneet muun muassa Kipparikvartetti ja Frederik.
Kappaleen sanat.
Kappaleessa juna pysäytetään ja junarosvot ”Pikku-Pete” ja ”Iso-Pat” yrittävät ryöstää korut ja muut arvoesineet sekä siepata naiset. Matkaan tulee kuitenkin mutkia, sillä matkustajat alkavat kiistellä keskenään rosvojen viimeisestä aikeesta ja eräs vanhapiika alkaa lähennellä rosvoja näiden kauhuksi.
Suukapula

Suukapula on väline, joka estää ihmisen puheen ja suun vapaan käytön. Käytetystä välineestä riippuen suukapula voi estää myös suun kautta ääntelemisen ja hengittämisen. Varsinaisten suukapuloiden lisäksi suukapulointiin voidaan soveltaa monia erilaisia esineitä kuten kangaskappaleita tai ilmastointiteippiä.
Myös BDSM-toiminnassa voidaan käyttää suukapuloita.
Viikkouutiset

Viikkouutiset on Etelä-Suomen Media -yhtiön julkaisema, kerran tai kahdesti viikossa ilmestyvä ilmaisjakelulehti, jota julkaistaan kolmena sisällöltään erilaisena kaupunkilehtenä. Sen emolehtiä ovat Hyvinkään ja Riihimäen alueilla ilmestyvä Aamuposti sekä Tuusulassa julkaistava Keski-Uusimaa. 
Viikkouutiset Keski-Uusimaa ilmestyy kahdesti viikossa: keskiviikkoisin ja viikonloppuisin. Sen jakelualueen muodostavat Tuusula, Kerava ja Järvenpää. Levikin suuruus on 47 200 ja keskimäärin lehdellä on 36 000 lukijaa (KMT SL 2016). Lehden osoite on Tuusulassa ja päätoimittaja on Joonas Romppanen. 
Viikkouutisten Hyvinkään ja Riihimäen versiot ilmestyvät kerran viikossa keskiviikkoisin. Hyvinkään Viikkouutisten jakelualueen muodostaa Hyvinkää lähiympäristöineen (jakelu 23 100 kpl) ja lehti tavoittaa noin 24 000 lukijaa. Riihimäen Seudun Viikkouutisten jakelun (25 900 kpl) kohteena ovat Riihimäki, Loppi ja Hausjärvi, ja lehteä lukee keskimäärin 21 000 henkeä (KMT SL 2016). Lehtien osoitteet ovat Hyvinkäällä ja Riihimäellä; yhteinen päätoimittaja on Laura Ääri.
Nauhasilmukka

Nauhasilmukka on äänentoistomenetelmä magneettinauhaa käyttävälle nauhurille. Nauhasilmukka tehdään leikkaamalla sopiva pätkä nauhoitettua magneettinauhaa ja kiinnittämällä pätkän päät toisiinsa kiinni silmukaksi. Sen jälkeen silmukka asetetaan nauhuriin, jolloin nauhalla oleva ääni toistuu eli kaikuu uudestaan ja uudestaan. Ilmiöstä käytetään nimitystä nauhakaiku, ja tarkoitukseen suunnitellun laitteen nimi on "nauhakaikulaite" (puhekielessä "luupperi", ).
Tavalliseen yksinkertaiseen silmukkaan mahtuu korkeintaan muutama sekunti ääntä, esimerkiksi C-kasettia käytettäessä 4,9 sekuntia. Kiinnittämällä silmukka Möbiuksen nauhaksi voidaan käyttää nauhan molempia puolia, jolloin pituus lähes kaksinkertaistuu. Vielä pidempiä silmukoita saadaan esimerkiksi laittamalla nauhasilmukka kulkemaan kahden vierekkäisen avokelanauhurin keloissa, jolloin toisen nauhurin tehtävänä on vain pyörittää nauhaa. Jos tällaisessa asetelmassa toinen nauhuri asetetaan nauhoittamaan ja toinen soittamaan nauhaa, saadaan aikaan erittäin hitaasti syttyvä kaiku. Brian Eno käytti erääseen ambient-albuminsa "Music for Airportsin" (1978) kappaleeseen jopa 25 metrin pituisia nauhasilmukoita.
Nauhasilmukat olivat olennainen osa konkreettista musiikkia ja siitä syntyneitä kokeellisen musiikin lajeja (mm. Steve Reich). Niitä käyttivät levyillään myös lukuisat popmuusikot, kuten The Beatles, Pink Floyd, Frank Zappa ja Can.
1980-luvulta eteenpäin digitaalitekniikka on nopeasti syrjäyttänyt magneettinauhasilmukat musiikintuotannossa, koska äänien samplaaminen ja luuppaaminen elektronisesti on hyvin helppoa ja nopeaa.
Kellopeli eli kuinka kaikki vedettiin käyntiin

Kellopeli eli kuinka kaikki vedettiin käyntiin on Philip Pullmanin lastenkirja vuodelta 1995. Teos oli ehdokkaana Whitbread-lastenkirjapalkinnon ja Carnegie-mitalin saajaksi vuonna 1997.
Juoni.
Kaikki alkaa eräänä talvi-iltana pienessä saksalaisessa kylässä, kun asukkaat kokoontuvat majataloon kuuntelemaan nuoren kirjailijan, Fritzin tarinaa. Fritz kertoo tarinan Kellopelistä eli siitä miten kaikki vedettiin käyntiin. Pian tarina kuitenkin keskeytyy kun majataloon saapuu Fritzin kertomuksen mies, tohtori Kalmenius. Fritz on kauhuissaan ja varoittaa kyläläisiä miehestä, minkä jälkeen pakenee pois. Majataloon jää kisällin oppipoika, joka tutustuu paremmin merkilliseen Kalmeniukseen. Kalmenius ehdottaa pojalle, että hän korvaa kisällintyönsä Kalmeniuksen mestarisella metalliveistoksella ja niin Kellopeli vedetään käyntiin.
Sampsa Tuomala

Sampsa Tuomala (s. 29. lokakuuta 1989) on suomalainen näyttelijä, rap-artisti ja koripalloilija.
Tuomalan tunnetuin rooli on Sampo Kaukovaara saippuasarjassa "Salatut elämät". Hän poistui sarjan kuvauksista marraskuussa 2009, kun hän aloitti armeijan Kaartin Jääkärirykmentissä. Tuomala on näytellyt myös vuosina 2000–2001 televisiosarjassa "Pertsa ja Kilu". Tuomala palasi Sampo Kaukovaaran rooliin joulukuussa 2012 ensi-iltaan tullessa, "Salattuihin elämiin" perustuvassa elokuvassa "Nightmare – painajainen merellä." Itse Salatut elämät -tv-sarjaan hän palasi vuonna 2020. Välillä hän työskenteli ravintola-alalla.
Näyttelijäntöiden lisäksi Tuomala pelaa koripalloa ja tekee musiikkia. Kaudella 2008–2009 hän pelasi Helsingin NMKY:n joukkueessa 1-divisioonaa. ja kaudella 2009–2010 hän pelasi 1-divisioonaa Keravan Energia Teamissa. Rap-tyylistä musiikkia Tuomala tekee käyttäen etunimeään.
Sampsa Tuomala on näyttelijä Jaana Saarisen poika.
Kari Peitsamon Skootteri

Kari Peitsamon Skootteri oli suomalaismuusikko Kari Peitsamon johtama rock-yhtye, joka oli toiminnassa vuosina 1985-1998 sekä 2008. Yhtye julkaisi vuosina 1985–1993 kaksitoista albumia ja kaksi kokoelmalevyä. 
Skootteri teki vuonna 2008 kolme festivaalikeikkaa, 13. kesäkuuta Provinssirockissa, 5. heinäkuuta Ruisrockissa ja 19. heinäkuuta Rockperry Festivaalilla, sekä yhden klubikeikan 1. marraskuuta Järvenpäässä. Kokoonpanossa soittivat Kari Peitsamo (kitara &amp; laulu), Paavo Salo (rummut) ja Pantse Haapio (basso). Kesäkuussa 2008 yhtyeeltä ilmestyivät myös 53 kappaleen kokoelmalevy On pakko vatkaa sekä uusi studioalbumi Liskon laki.
Yhtye nauhoitti syksyllä 2008 kuusi kappaletta uutta albumia varten. Tammikuussa 2009 Peitsamo kertoi kuitenkin yhtyeen hajonneen organisaatio-ongelmien vuoksi.
*Albumi on julkaistu Peitsamon nimissä, mutta se sisältää kuusi raitaa, joilla soittavat Peitsamo, Salo ja Haapio.
Kuinka ollaan cool

Kuinka ollaan cool (kansialanimeke "Cool-Hallituksen kieltämä kirja") on Philip Pullmanin satiirinen nuortenkirja vuodelta 1987. Kirjasta on myös tehty tv-sarja vuonna 1988.
Juoni.
"Mutta mistä se tulee? Kuka päättää, mikä on cool?"&lt;br&gt;
Kirjan alussa Jacob ja hänen ystävänsä pohtivat mitä pikein on olla "cool". Pian Jacob tapaa kadulla ikäisensä pojan, joka kertoo olevansa Cool-Agentti. Jacobin mielestä poika on coolein tyyppi, jonka hän on ikinä nähnyt ja hän kuulee salaperäiseltä pojalta Cool-Hallituksesta, jonka agentiksi päättää pyrkiä. Cool-Hallituksessa Jacob tapaa yrityksen toimintajohtajan ja saa selville, että he luovat kaiken mistä tulee muotia. Mietittyään asiaa jacob ei enää haluakkaan agentiksi mutta peruminen on liian myöhäistä. Jacob puetaan naurettaviin vaatteisiin ja ohjataan ulos, minkä jälkeen Jacob joutuu naurunalaiseksi.
Jacob haluaa kostaa nöyryytyksensä ja päättää perustaa uuden organisaation "piestä Cool Hallitus niiden omilla aseilla", jonka nimeksi tulee Kuinka Ollaan Cool. Pikkuhiljaa Jacob ja hänen ystävänsä keksivät coolometrin, joka mittaa ihmisten cool-aaltoja. Hallitus ei pidä Jacobin asemasta kilpailijana ja he lähettävät tämän perään trendinpoistojoukkueen, minkä jälkeen seuraa useita taisteluja Jacobin johtaman järjestön ja Cool-Hallituksen välillä.
Piktorialismi

Piktorialismi oli laajalle levinnyt valokuvauksen suuntaus noin vuodesta 1885 1900-luvun alkuun. Piktorialistisissa valokuvissa jäljiteltiin kuvataiteellista vaikutelmaa ja sen muotokielelle oli ominaista pehmeäsävyisyys, hämyisyys ja epätarkkuus. 
Piirteet.
Piktorialismi jäljitteli maalaustaidetta ja etsausta. Piktorialismi korosti valokuvauksen esteettisiä ominaisuuksia yrittäessään perustaa taiteenalan, eikä vain mekaanista prosessia. Valokuvaa käsiteltiin tavallisesti kehitysprosessin aikana, jotta voitaisiin laajentaa sen ilmapiiriä ja tunteellista vaikutusta. Piktorialismi jäljitteli vallitsevia tyylejä maalaustaiteessa, pehmeä terävyys tuli impressionismista ja pyrkimys vahvaan muotoiluun ja abstrakteihin kuvioihin art nouveausta ja symbolismista. 
Muotokuvauksessa huomio kiinnitettiin kuvattavan kasvoihin ja silmiin muun osan jäädessä pehmeästi epäteräväksi. 
Historia.
Englantilainen Henry Peach Robinson oli suuntauksen varhainen edustaja. 1800–1900-luvun vaihteessa edustajia olivat muun muassa yhdysvaltalaiset valokuvaajat Robert Demachy, Edward Steichen, Alfred Stieglitz ja Alvin Coburn. 
Alfred Stieglitzin kirja "Camera Work" (1903–1917), toi esille piktorialismia. 
Toinen valokuvauksen tyyli 1800-luvulla oli naturalismi, joka pyrki kuvaamaan todellisuutta suoraan ja ”oikein”.
Modernismin eri suuntausten tullessa ajankohtaiseksi 1900-luvun alkussa piktorialistinen kuvaus koettiin vanhanaikaiseksi.
Amerikkalainen valokuvaaja Sally Mann kertasi uudestaan piktorialistista tyyliä kirjassaan "What Remains" (2003).
Millie Perkins

Millie Perkins (s. 12. toukokuuta 1938) on yhdysvaltalainen näyttelijä. Hän on esiintynyt muun muassa Anne Frankin roolissa vuoden 1959 elokuvassa "Anne Frankin päiväkirja".
Perkins on myöhempinä vuosikymmeninään jatkanut uraansa sekä elokuvissa että televisiossa. Hän oli pari vuotta naimisissa näyttelijä Dean Stockwellin kanssa.
Jody Shelley

Jody Shelley (s. 7. helmikuuta 1976 Thompson, Manitoba, Kanada) on kanadalainen jääkiekkoilija, joka pelasi laitahyökkääjänä NHL:ssä. Shelley on erittäin isokokoinen, minkä lisäksi hän pelasi kovaa ja fyysistä peliä. Shelley oli pelätty tappelija NHL-kaukaloissa.
Ura.
Shelley pelasi kolme kautta QMJHL-junioriliigassa Halifax Mooseheadsissa. Vuosien 1994–1997 aikana Shelley keräsi QMJHL:ssä 933 jäähyminuuttia. Niistä 448 minuuttia tuomittiin hänelläe hänen viimeisellä QMJHL-kaudellaan. Kaudeksi 1997–1998 hän siirtyi kanadalaiseen AIJAA-yliopistosarjaan Dalhousien yliopiston joukkueeseen. Shelley vaihtoi seuraa kuitenkin kesken kauden, kun hän siirtyi AHL-liigan Saint John Flamesiin.
NHL-seura Calgary Flames teki edellisen kauden farmijoukkueessaan Saint Johnissa pelanneen Shelleyn kanssa sopimuksen kesällä 1998. Shelley pelasi seuraavat kaksi kautta Calgaryn organisaatiossa, mutta ei pelannut ainuttakaan ottelua NHL:ssä, vaan lähinnä ECHL:n Johnstown Chiefsissä ja myös AHL:n Saint Johnissa.
Kauden 2000–2001 Shelley aloitti AHL:n Syracuse Crunchissa, kunnes Columbus Blue Jackets teki hänen kanssaan sopimuksen tammikuussa 2001. Shelley pääsi pelaamaan kauden aikana ensimmäisen NHL-pelinsä. Seuraavalla kaudella Shelley pelasi jo 52 ottelua, mutta lopullisesti hän vakiinnutti paikkansa Columbuksessa kaudella 2002–2003, jolloin hänen ei tarvinnut enää pelata otteluakaan farmissa. Shelley voitti kauden aikana myös NHL:n jäähykuninkuuden 249 jäähyminuutillaan. Hän pelasi työsulkukaudella 2004–2005 SM-liigajoukkue JYP:ssä. Monet SM-liigassa pelkäsivät hänen väkivaltakohtauksiaan, mutta ne jäivät Suomessa vähemmälle. Hän antoi 11 SM-liigaottelussa yhden syöttöpisteen ja keräsi 20 jäähyminuuttia. Hän pelasi JYP:ssä myös kolme playoff-ottelua joissa tuli jopa 25 jäähyminuuttia.
Shelley palasi Columbukseen työsulun jälkeen kaudeksi 2005–2006. Hän keräsi kauden aikana ensimmäisen kerran urallaan kymmenen tehopistettä. Shelley pelasi Columbuksessa lopulta viisi ja puoli kautta. Hänet kaupattiin San Jose Sharksiin tammikuussa 2008. Hän oli jäänyt Columbuksen kokoonpanon ulkopuolelle useassa ottelussa, ja Columbus vaihtoi hänet kuudennen kierroksen varausoikeuteen . Shelley oli Columbuksen historian eniten jäähyminuutteja kerännyt pelaaja, 1 025 minuuttia. Hän ehti pelata Columbuksessa 380 ottelua ja oli seuran toiseksi eniten otteluita pelannut pelaaja Rostislav Klesla kanssa.
San Josessa Shelley pelasi lopulta kolmella kaudella. Hänet kaupattiin New York Rangersiin kesken kauden 2009–2010 vaihdossa kuudennen kierroksen varausoikeuteen. Seuraavaksi kaudeksi hän siirtyi Philadelphia Flyersiin, jonka kanssa hän teki sopimuksen vapaana agenttina heinäkuussa 2010. Shelley lopetti uransa kauteen 2012–2013.
Joseph Schildkraut

Joseph Schildkraut (22. maaliskuuta 1896 Wien – 21. tammikuuta 1964 New York) oli itävaltalaissyntyinen, varhain Yhdysvaltoihin muuttanut näyttelijä. Hän esiintyi muiden muassa elokuvissa "Emile Zolan elämä" (1937), "Marie Antoinette" (1938) ja "Anne Frankin päiväkirja" (1959).
Schildkraut palkittiin parhaan miessivuosan Oscarilla roolistaan "Emile Zolan elämässä". Hänellä on tähti Hollywood Walk of Famella. Näyttelijä Rudolph Schildkraut oli hänen isänsä.
Schildkraut kuoli sydänkohtaukseen 67-vuotiaana.
Duvie Westcott

Duvie Westcott (s. 30. lokakuuta 1977 Winnipeg, Manitoba, Kanada) on kanadalainen jääkiekkoilija.
Westcott aloitti kauden 1997–1998 NCAA:n WCHA-yliopistosarjassa Alaskan yliopiston joukkueessa. Kesken kauden hän siirtyi Omaha Lancersiin USHL-juniorisarjaan. Kaudet 1998–2001 Westcott pelasi jälleen WCHA:ssa St. Cloudin valtionyliopiston joukkueessa. Viimeisellä kaudellaan Westcott valittiin WCHA-liigan kakkostähdistöön.
Westcott teki varaamattomana ammattilaissopimuksen Columbus Blue Jacketsiin kaudelle 2001-02. Ensimmäinen kausi kului lähes kokonaan farmissa Syracuse Crunchissa AHL:ssa mukavin tehoin. Kaudella 2002–2003 Westcott pelasi jo 39 ottelua NHL:ssa. Seuraavalla kaudella Westcottin kausi meni piloille loukkaantumisten takia, sillä hän pystyi pelaamaan 34 ottelua nilkka- ja käsivammojen takia.
Westcott tuli NHL-työsulun ajaksi Suomeen ja JYPiin kiekkoilemaan. Westcottin seurana Jyväskylässä oli Columbus Blue Jacketsista tuttu joukkuetoveri Jody Shelley. JYP-reissun aikana Westcott sai myös kahden ottelun pelikiellon 12. maaliskuuta pelatussa playoff-ottelussa potkaistuaan polvella Tapparan puolustajaa Pasi Puistolaa päähän. Puistola todennäköisesti provosoi tilanteessa, mutta tätä ei pystytty todistamaan.
NHL:ään Westcott palasi kaudeksi 2005–2006. Seuraavalla kaudella hän oli lähes koko kauden sivussa kahden vamman takia. Tammikuussa 2007 Westcott sai aivotärähdyksen. Aivotärähdys uusiutui kauden 2007–2008 alussa ja hänet lähetettiin farmiin Syracuseen ensimmäisen kerran neljään kauteen. Kauden jälkeen Columbus osti Westcottin sopimuksen ulos. Kaudeksi 2008–2009 hän siirtyi latvialaiseen Dynamo Riikaan, joka pelaa KHL-liigassa ja kaudella 2009–2010 hän jatkoi KHL:ssä pelaten valkovenäläisessä Dinamo Minskissä. Kaudeksi 2010–2011 hän siirtyi Sveitsin NLA:ssa pelaavaan ZSC Lionsiin ja kaudella 2011–2012 hän jatkoi NLA:ssa pelaten Kloten Flyersissa.
Pelattuaan kauden Klotenissa Westcott teki kaksivuotisen sopimuksen DEL-liigan Hamburg Freezersin kanssa.
Rudolph Schildkraut

Rudolph Schildkraut (27. huhtikuuta 1862 Konstantinopoli – 15. heinäkuuta 1930 Los Angeles) oli itävaltalainen näyttelijä. Hän esiintyi sekä eurooppalaisissa että yhdysvaltalaisissa elokuvissa.
Näyttelijä Joseph Schildkraut oli Rudolphin poika.
Ihmiskunnan viholliset

Ihmiskunnan viholliset on Mika Waltarin kirjoittama historiallinen romaani. Se ilmestyi WSOY:n kustantamana vuonna 1964 ja oli viimeinen Waltarin teos, joka julkaistiin hänen elinaikanaan. Se on jatkoa romaanille "Valtakunnan salaisuus", jonka päähenkilö Marcus palaa kotikaupunkiinsa Roomaan. Kirjan kertojaminä on Marcuksen poika Minutus.
Kirjassa kuvataan kristinuskon syntyvaiheita länsimaisen ajanlaskun ensimmäiseltä vuosisadalta. Päähenkilö Minutus on aluksi ateisti, jonka mielestä Rooman ja Kreikan jumalat ovat satuolentoja ja juutalaisten levittämä uusi kristinusko vain alkukantaista taikauskoa. Hän kohtaa toistuvasti Pietarin (Keefaan), Paavalin (Pauluksen) ja useita muitakin Raamatun henkilöitä ja joutuu myös monien Apostolien teoissa kuvattujen tapahtumien silminnäkijäksi. Monet Minutuksen läheisistä kääntyvät kristityiksi, mutta Minutus pysyy epäilijänä, vaikka hänen käsityksensä kristinuskosta muuttuukin vähitellen myönteisemmäksi. Uskon ja epäuskon välisen kamppailun on arveltu heijastelevan Waltarin omaa ongelmallista suhdetta uskontoon.
Kirjassa kuvataan paljon Rooman valtakunnan poliittisia juonitteluja. Päähenkilö Minutus myös seikkailee Rooman eri provinsseissa, kuten Britanniassa ja Korintissa (joka kuului Achaean provinssiin). Waltarin historiallisten romaanien tapaan monet kirjan hahmot ovat todellisia historian henkilöitä. Merkittävissä osassa on keisari Nero, jonka kanssa Minutus ystävystyy. Kirjassa kuvataan muun muassa Agrippinan murha ja Rooman palo.
Kirjan alaotsikko on "Rooman senaattori Minutus Lausus Manilianuksen muistelmat ajalta 46–79 jKr." Kirja jakautuu kahteen osaan, joista ensimmäisen osan nimi on "Minutus Roomalainen" ja jälkimmäisen "Poikani Julius".
Lindum Colonia -plagiaatti.
Kesällä 2008 paljastui, että englantilais-amerikkalainen tv-tuottaja Colin Slater oli vuonna 2003 julkaissut teoksen "Lindum Colonia", joka on lähestulkoon sanasta sanaan plagiaatti "Ihmiskunnan vihollisten" englanninkielisestä käännöksestä "The Roman". Teoksen julkaisi teksasilainen palvelukustantamo Virtualbookworm, jonka mukaan Slaterin teosta on myyty korkeintaan joitakin kymmeniä kappaleita. Teosta on voinut tilata muun muassa Amazon-kirjakaupasta ja Suomalaisesta kirjakaupasta.
Convair 990

Convair 990 "Coronado" oli General Dynamicsin Convair-divisioonan valmistama suihkumoottorinen matkustajalentokone. Se oli pidennetty versio aiemmasta Convair 880-tyypistä, joka kehitettiin American Airlinesin pyynnöstä. 990 oli noin kuusi metriä pidempi kuin 880, ja matkustajien määrä kasvoi 880:n 88-110:stä 96–121 matkustajaan sisustuksesta riippuen. Tämä oli kuitenkin vähemmän kuin kilpailijoissa eli Boeing 707:ssä (110–189) ja Douglas DC-8:ssa (105–173). 990:llä oli tosin näitä 40–50 km/h nopeampi matkalentonopeus.
Osamu Hayaishi

Osamu Hayaishi (, 8. tammikuuta 1920 Stockton, Kalifornia, Yhdysvallat – 17. joulukuuta 2015) oli japanilainen biologi ja professori Osakan biotieteellisessä instituutissa. Hän väitteli lääketieteen tohtoriksi Osakan yliopistosta vuonna 1942. Vuodesta 1942 vuoteen 1952 Osamu Hayaishi toimi tutkimusapulaisena Osakan yliopiston lääketieteellisen tiedekunnan bakteriologian laitoksella. Sen jälkeen hän oli professorina useammassa yliopistossa ja toimi Osakan biotieteellisen instituutin hallituksen puheenjohtajana. 
Vuonna 1986 hänelle myönnettiin Wolfin lääketieteen palkinto oksigenaasientsyymien löytämisestä sekä niiden rakenteiden ja biologisen merkityksen selvittämisestä.
Trakain linna

Trakain linna on 1300-luvulla rakennettu linna, joka sijaitsee Liettuan historian ajallisesti toisessa pääkaupungissa Trakaissa, 27 kilometriä Vilnasta länteen. Linna sijaitsee Galve-järven saarella. Linna edustaa pääosin goottilaista arkkitehtuuria ja on Liettuan suosituimpia turistikohteita etenkin kesäaikaan.
Rakennusvaiheet.
Liettuan suurherttua Kęstutis käynnisti linnan rakennustyöt 1300-luvun jälkipuoliskolla. Kęstutisin kuoleman jälkeen rakennustöitä jatkoi hänen poikansa Vytautas Suuri, joka myös asui linnassa ajoittain ja sittemmin kuoli siellä 1430. Linnan eteläosaan rakennettiin kuusikerroksinen, 35 metriä korkea päälinna. Päälinna toimi paitsi puolustusrakenteena myös asuintilana, ja siellä sijaitsi linnan kappeli. Rakennusmateriaalina käytettiin pääasiassa punaisia, poltettuja tiiliä. 
Esilinnan laajennustyöt jatkuivat 1400-luvun alussa. Esilinnan muurit vahvistettiin 2,5-metrisiksi, ja niitä korotettiin entisestään. Muureille lisättiin ampumatasanteet, ja esilinnan nurkkiin rakennettiin kolme suurikokoista puolustustornia.
Linna menetti sotilaallisen merkityksensä pian Tannenbergin taistelun (1410) jälkeen. Tämän jälkeen se toimi asuinlinnana. 1500-luvulla linna sisustettiin renessanssityyliseksi, ja se toimi kuninkaallisena kesäasuntona. Myöhemmin linna toimi vankilana, kunnes se vaurioitui 1600-luvulla sodassa ja hylättiin. 
Linnan kunnostaminen.
Ensimmäiset suunnitelmat linnan kunnostamiseksi esiteltiin jo 1800-luvulla, mutta varsinaisiin kunnostustöihin päästiin vasta vuosina 1935–1941, jolloin muureja vahvistettiin ja esilinnan kaakkoistorni rakennettiin uudelleen. Toinen maailmansota kuitenkin keskeytti työt. Sodan jälkeen korjaussuunnittelu käynnistettiin vuonna 1946. Kunnostustyöt jatkuivat vuoden 1956 jälkeen ja vuoteen 1961 mennessä linna oli kunnostettu 1400-luvun tyyliin.
Antonin Mercié

Marius Jean Antonin Mercié (30. lokakuuta 1845 Toulouse, Ranska – 13. joulukuuta 1916 Pariisi, Ranska) oli ranskalainen kuvanveistäjä ja taidemaalari. Hän syntyi Toulousessa, opiskeli Pariisin École des Beaux-Artsissa ja voitti vuonna 1868 Prix de Romen.
Mercié loi muun muassa tunnetun Daavidia esittävän pronssiveistoksen. Hänestä tehtiin Kunnialegioonan "grand officier", ja vuodesta 1913 hän toimi Société des artistes français'n puheenjohtajana. 
Mercié kuoli 71-vuotiaana Pariisissa.
Rockstar Advanced Game Engine

Rockstar Advanced Game Engine (RAGE) on Rockstar San Diegon ja Rockstar Northin kehittämä pelimoottori. Sitä käytettiin ensimmäistä kertaa "Rockstar Games Presents Table Tennis"-videopelissä Xbox 360:lle ja Wiille, jonka jälkeen sitä on käytetty useilla alustoilla.
Historia.
Rockstar Advanced Game Enginen edeltäjä oli Angel Studiosin kehittämä Angel Real Time Simulation (ARTS), jota käytettiin Midtown Madness -pelissä vuonna 1999. Rockstar Games osti Angel Studiosin vuonna 2002 ja nimesi pelimoottorin Rockstar Advanced Game Engineksi.
Max Payne 3:n julkaisun myötä RAGE sai tuen DirectX 11 -rajapinnalle. Max Payne 3 oli ensimmäinen RAGE-moottoria käyttävä peli, joka kykeni 720p-renderöintiin PlayStation 3 -alustalla.
Grand Theft Auto V:n PlayStation 4 ja Xbox One remasterointien myötä RAGE sai tuen 1080p-resoluutiolle.
Pelit.
RAGE-pelimoottoria käytetään seuraavissa peleissä:
Józef Glemp

Józef Glemp [] (18. joulukuuta 1929 Inowrocław – 23. tammikuuta 2013 Varsova) oli puolalainen kardinaali. Hänet vihittiin katolisen kirkon papiksi Gnieznossa vuonna 1956 ja Warmian hiippakunnan piispaksi vuonna 1979.
Józef Glempistä tuli Varsovan ja Gnieznon arkkipiispa vuonna 1981, ja samalla Puolan katolilaisten johtaja, priimas. Glemp sai kardinaalin arvon vuonna 1983. Kun Varsovan ja Gnieznon arkkipiispan yhdistelmävirka jaettiin vuonna 1992, Glemp jäi pois korkeammasta virasta jatkaen Varsovan arkkipiispana vuoteen 2006 saakka. Józef Glemp osallistui paavin valinneeseen konklaaviin vuonna 2005.
Eduardo Martínez Somalo

Eduardo Martínez Somalo (31. maaliskuuta 1927 – 10. elokuuta 2021) oli espanjalainen pappi. Hän toimi muun muassa katolisen kirkon camerlengona vuosina 1993–2007. 
Martínez Somalo sai nimityksen kardinaaliksi 28. kesäkuuta 1988.
Mestalla

Camp de Mestalla on jalkapallostadion, joka sijaitsee Valenciassa Espanjassa. Se toimii pääsarjajoukkue Valencia CF:n kotistadionina. Stadionin kapasiteetti on 53 469, ja se on Espanjan viidenneksi suurin. Tontti, jolle stadion rakennettiin maksoi 316 400 pesetaa. Ensimmäinen ottelu stadionilla käytiin Valencia CF:n ja paikallisvastustaja Levante UD:n välillä. Vuosina 1969–1994 stadion tunnettiin Valencia CF:n pitkäaikaisen puheenjohtajan Luis Casanova Ginerin mukaan nimellä Estadio Luis Casanova.
Vuonna 2009 joukkueen odotetaan siirtyvän uudelle Nou Mestalla -stadionille. Stadionin kapasiteetiksi arvioidaan 75 000 ja se sijaitsee Luoteis-Valenciassa hieman keskustan ulkopuolella.
1982 MM-kilpailuiden ottelut Mestallalla.
Mestallalla, silloisella Luis Casanovalla, pelattiin vuoden 1982 maailmanmestaruuskilpailuiden alkulohkon viisi otteluita Espanjan, Hondurasin, Jugoslavian ja Pohjois-Irlannin välillä.
Leslie Bibb

Leslie Louise Bibb (s. 17. marraskuuta 1974 Bismarck, Pohjois-Dakota, Yhdysvallat) on yhdysvaltalainen näyttelijä ja malli, joka tuli tunnetuksi televisiosarjan "Suositut" (1999–2001) myötä.
Varhainen elämä.
Bibb syntyi Pohjois-Dakotassa ja kasvoi pikkukaupungissa Virginiassa yhdessä kolmen vanhemman siskonsa kanssa. Hänen isänsä kuoli Bibbin ollessa pieni lapsi, minkä myötä heidän perheensä muutti Richmondiin. Bibb kävi katolilaista Saint Gertrude high schoolia.
Bibbin ura alkoi vuonna 1990, kun hän voitti "The Oprah Winfrey Shown" järjestämän mallikilpailun. Bibbin äiti lähetti kilpailuun tyttärestään kuvia, ja hän pääsi jatkoon ja lopulta koko kisan voittajaksi.
Käytyään ensimmäisen vuoden high schoolissa Bibb matkusti New Yorkiin ja allekirjoitti sopimuksen Elite Agencyn kanssa. Samana kesänä hän teki pitkään mallin töitä ja kävi samalla muun muassa Japanissa. Palattuaan takaisin Bibb valmistui high schoolista vuonna 1992 ja päätti siirtyä opiskelemaan Virginian yliopistoon. Hän vietti siellä kuitenkin vain yhden lukuvuoden ja jätti yliopiston kesken muuttaakseen New Yorkiin ja pyrkiäkseen valokuvamallin uralle. Myöhemmin Bibb opiskeli kolme vuotta näyttelemistä William Esper Acting Studiolla.
Minstrel show

Minstrel show oli yhdysvaltalainen 1800-luvun viihdemuoto, jossa etenkin valkoihoiset esiintyjät värjäsivät kasvonsa mustiksi ja huulensa punaisiksi (niin sanottu "blackface") karrikoidakseen afroamerikkalaisen väestön musiikkia, tapakulttuuria, vaatetusta ja tanssia.
Sisältö.
Ohjelmisto koostui Yhdysvaltojen afroamerikkalaisen väestön spirituaaleista, romansseista ja balladeista, niin sanotuista "coon songseista". (Coon oli tuohon aikaan mustista käytetty pilkkanimitys.) 1800-luvun loppua kohden coon songs -laulut väistyivät valkoisten lauluntekijöiden ohjelmiston tietä. Esimerkiksi Stephen Fosterin laulut levisivät minstrel show -esitysten kautta. Vuosisadan lopussa myös afroamerikkalaiset taiteilijat saattoivat liittyä minstrel show -tuotantoihin.
Muoto.
Minstrel show’t kehittyivät 1830-luvulla kaksiosaisiksi. Ensimmäisessä osassa esiintyivät vain miehet. Näytäntö alkoi ohjaajan, "the interlocutorin", komennolla ”Gentlemen, be seated!”. Laitimmaisiksi sijoitetut esiintyjät esittivät pilapuheita ja muu ryhmä esitti lauluja, vaihdellen soololauluista kvartettinumeroihin.
Toinen näytös alkoi prologilla, jota kutsuttiin myös "olioksi" ja siinä oli mukana myös akrobaatteja ja tanssijoita. Näytös jatkui laulu- ja tanssinumeroilla tai vaudeville-teatteriesityksellä, jota kutsuttiin myös "extravaganzaksi".
Vaikutus.
1800-luvun lopulla ragtime ja cakewalk -musiikkityylit yleistyivät eritoten minstrel show -musiikkina. Vuosisadan lopun taiteilijoista kuuluisimpiin kuuluvan Al Jolsonin ura kehittyi edelleen vaudevilleen ja äänielokuvaan saakka.
Minstrel show -stereotypiat vaikuttivat yhdysvaltalaisessa ja eurooppalaisessa estraditaiteessa 1900-luvullakin. Esimerkiksi suomalaisissa kupleteissa 1920-luvulla on selviä minstrel show -vaikutteita mustista ihmisistä kertovissa lauluissa. Myös eräiden farssielokuvien, kuten "Pekka ja Pätkä neekereinä", ”neekerihahmot” sekä Musta Pekka -pelikortit ja suomalaiset lakritsipatukkahahmot juontavat juurensa minstrel show -taiteeseen.
Estadio Benito Villamarín

Estadio Benito Villamarín on jalkapallostadion Espanjan Sevillassa. Se on Espanjan pääsarjassa Primera Divisiónissa pelaavan Real Betisin kotikenttä.
Historia.
Stadion rakennettiin Sevillassa järjestettyä vuoden 1929 iberoamerikkalaista maailmannäyttelyä varten ja tunnettiin tästä syystä alun perin nimellä Estadio de la Exposición. Kaupungin vuokrattua stadionin Real Betisille vuonna 1936, vain päiviä ennen Espanjan sisällissodan alkua, käyttöön vakiintui nimi Estadio de Heliópolis stadionin sijainnin mukaan. Ensimmäiset viralliset ottelunsa Betis pelasi stadionilla sodan vuoksi vasta vuonna 1939. Sodan aikana stadion toimi muun muassa italialaisjoukkojen tukikohtana.
Benito Villamarínin puheenjohtajakaudella 1955–1965 stadion siirtyi Betisin omistukseen ja sai nykyisen nimensä. Stadionkauppojen ohella Villamarín oli nostamassa sodan seurauksena vaikeuksiin ajautunutta Betisiä takaisin korkeimmalle sarjatasolle 15 vuoden tauon jälkeen.
Stadionia remontoitiin runsaasti Espanjassa järjestettyjä vuoden 1982 MM-kilpailuita varten ja myöhemmin 1990-luvun lopussa vastaamaan . Jälkimmäisten muutosten myötä stadion nimettiin silloisen puheenjohtajan ja enemmistöosakkaan Manuel Ruiz de Loperan mukaan Estadio Manuel Ruiz de Loperaksi. Lokakuussa 2010 seuran johtokunta päätti vaihtaa nimen jälleen ja jäsenäänestyksessä nimeksi palasi Estadio Benito Villamarín.
Vuoden 1982 MM-kilpailuiden otteluiden lisäksi stadionilla pelattiin muun muassa vuoden 1983 kuuluisa EM-karsintaottelu Espanjan ja Maltan välillä. 11 maalin voiton ottelusta tarvinnut Espanja voitti 12–1 ja selvisi vuoden 1984 EM-kilpailuihin, jossa se saavutti hopeaa.
Vuoden 2016 remontoinnissa eteläinen katsomo purettiin laajennusta varten. Laajennuksessa 52 000 katsomokapasiteetti nousi 62 720:een.
Vuoden 1982 MM-kilpailuiden ottelut stadionilla.
Stadionilla pelattiin vuoden 1982 maailmanmestaruuskilpailuiden alkulohkon 6 otteluita.
Hannu Hovi

Hannu Hovi (oik. Hannu Paavali Hovilainen, 4. syyskuuta 1935 Laukaa - 26. huhtikuuta 1982 Laukaa) oli suomalainen iskelmälaulaja.
Hovi aloitti Teemu Malisen yhtyeen solistina 18-vuotiaana. Hän lauloi myös jyväskyläläisessä kvintetissä, jossa oli mukana myös ralliautoilija Pauli Toivonen. Hovin levytysura alkoi vuonna 1955 Westerlundin His Master’s Voice -levymerkille. Tunnetuimpia Westerlundin 23 levytetystä kappaleesta olivat ”Sireenien aikaan”, ”Keväinen Venetsia”, ”Lumous” ja ”Mustalaistango”. Vuonna 1958 hän levytti Maynie Sirénin kanssa kolme duettoa: ”Laivani lähdössä on”, ”Syysunelmia” ja ”Villiruusu”. 1960-luvun alussa hän voitti Keski-Suomessa Kivistön työväentalolla Olavi Virran järjestämän tangokilpailun. Samoihin aikoihin hän toimi Pentti Vaittisen yhtyeen laulusolistina ja basistina. 
1960-luvun puolivälin jälkeen keikkailu loppui Hovin alkoholiongelmien vuoksi. Hän oli musikaalisesti lahjakas, mutta kuitenkin pohjimmiltaan arka: esiintyminen ja jopa levyttäminen pelottivat häntä. 1960-luvulla Hovi avioitui ja sai viisi lasta. Vuonna 1980 Hovi esiintyi viimeisen kerran julkisuudessa Yleisradiossa Markku Saarisen ohjelmassa "Muistatko Hannu Hovin?". Hovi kuoli sairauskohtaukseen kotiseudullaan 46-vuotiaana.
Jim Bacon

James Alexander "Jim" Bacon (15. toukokuuta 1950 – 20. kesäkuuta 2004) oli australialainen työväenpuolueen poliitikko ja ammattiyhdistysaktiivi. Hän syntyi Melbournessa ja opiskeli Monash-yliopistossa. 
Bacon toimi Tasmanian pääministerinä vuodesta 1998. Hän erosi virasta maaliskuussa 2004 terveyssyistä. Hän oli sairastunut keuhkosyöpään, johon hän saman vuoden kesäkuussa kuoli 54-vuotiaana.
Baconin seuraaja Paul Lennon ylisti Baconin visiota uudesta Tasmaniasta, joka on itsevarmempi, suvaitsevaisempi, edistyksellisempi ja vahvempi kuin ennen.
Tasmanian yliopisto myönsi Baconille postuumin kunniatohtorinarvon, ja vielä kesäkuussa 2005 hänestä tehtiin Australian ritarikunnan "companion".
Phillip Bennett

Phillip Harvey Bennett (27. joulukuuta 1928 – 1. elokuuta 2023) oli Tasmanian kuvernööri vuosina 1987–1995. Hän loi pitkän sotilasuran ja eteni lopulta Australian puolustusvoimien päälliköksi, jona hän toimi vuosina 1984–1987. 
Bennett kuului muun muassa Australian ritarikuntaan, Brittiläisen imperiumin ritarikuntaan ja Distinguished Service Orderiin. Hän sai Tasmanian yliopiston kunniatohtorin arvon vuonna 1992 ja Centenary Medalin 2001.
Borchardt C-93

 
Borchardt C-93 on saksalaisen asesuunnittelijan Hugo Borchardtin suunnittelema, vuonna 1893 tuotantoon tullut itselataava pistooli. Sen sulkumekanismi perustuu lyhyeen piippurekyyliin ja lukkomekanismina toimii Maxim-konekivääristä periytyvä polvilukko. 
Karlsruhelaisen "Ludwig Loewe &amp; Companyn" ja "Deutsche Waffen- und Munitionsfabrikenin" valmistama 7,65 × 25 millimetrin Borchardt-kaliiperinen ase oli yksi ensimmäisistä sarjavalmistukseen päässeistä itselataavista pistooleista ja ensimmäinen, joka oli varustettu kahvan sisään sijoitetulla irtolippaalla. Sitä valmistettiin noin 3 100 kappaletta, näistä Loewe valmisti noin 1 100 kappaletta.
Georg Luger suunnitteli sen pohjalta uuden, edeltäjäänsä yksinkertaisemman, pienemmän ja kenttäkelpoisemman Parabellum-pistoolin ja siihen uuden Parabellum-patruunan.
Seychellienparatiisimonarkki

Seychellienparatiisimonarkki ("Terpsiphone corvina") on uhanalainen Seychelleillä La Diguen ja Mariannen saarilla elävä varpuslintu. Lisäksi lintuja on raportoitu nähdyn myös Praslinin ja Félicitén saarilta. BirdLife on onnistunut palauttamaan lajin Denissaarelle.
Kooltaan seychellienparatiisimonarkki on noin 20 cm. Koiraalla on lisäksi kaksi 16 cm pitkää keskimmäistä pyrstöhöyhentä. Koiras on kokonaan musta. Nuoret linnut ja naaraat ovat väritykseltään ruskeampia. Seychellienparatiisimonarkin laulu on viheltäviä ääniä.
Seychellienparatiisimonarkin elinympäristöä ovat erityisesti suoalueiden lähellä sijaitsevat kosteat alueet, joilla on kasvettava öljypallopuita ("Calophyllum inophyllum") ja manteliketapaneja ("Terminalia catappa"). Laji on hyönteissyöjä.
Seychellienparatiisimonarkkikannan kooksi arvioidaan 350–500 sukukypsää yksilöä. Suurimmat lajiin kohdistuvat uhkat ovat elinympäristön tuhoutuminen rakennustoiminnan takia sekä turismi. Lisäksi saarelle levinnyt "Pistia stratiotes" -kasvi on saattanut vähentää lintujen ravintonaan käyttämien hyönteisten määrää. Jotkin saaren alkuperäisistä ja saarelle levinneistä linnuista ja nisäkkäistä ovat pesärosvoja.
Luba Goy

Luba Goy (s. 8. marraskuuta 1945 Haltern, Saksa) on koomikko ja näyttelijä. Hänen vanhempansa olivat ukrainalaissyntyisiä. Perhe muutti vuonna 1951 Kanadaan. 
Goy on muun muassa yksi television ja radion kautta tunnetuksi tulleen "Royal Canadian Air Farce" -koomikkoryhmän jäsenistä. Hänellä on ollut myös elokuvarooleja.
Sheila Copps

Sheila Maureen Copps (s. 27. marraskuuta 1952) on kanadalainen poliitikko. Hän edusti liberaalipuoluetta liittovaltion parlamentissa vuosina 1984–2004.
Sekä Coppsin isä (Victor) että äiti (Geraldine) ovat vaikuttaneet politiikassa.
Copps toimi uransa aikana muun muassa maan varapääministerinä vuosina 1993–1996 ja 1996–1997.
Hondurasintimanttikolibri

Hondurasintimanttikolibri ("Amazilia luciae") on kolibreihin kuuluva uhanalainen kiitäjälintu.
Koko ja ulkonäkö.
Hondurasintimanttikolibri on 9,5 cm pitkä kolibri, jolla on sinivihreä kurkku ja rinta. Linnun vatsapuoli on harmahtava, selkäpuoli tumma ja kiiltelee pronssin ja vihreän sävyissä. Linnun nokka on musta ja lähes suora, mutta nokan alaosassa on hieman punaista.
Levinneisyys.
Lajia tavataan ainoastaan Hondurasissa. Lintua on nähty viime aikoina kolmella alueella, lisäksi aiemmin on tavattu yksitoista yksilöä kuudella muulla paikalla. Vuosina 1950–1988 ei nähty yhtään yksilöä, mutta vuonna 1988 löydettiin kaksi esiintymää. Vuonna 1991 löydettiin vielä parikymmentä lintua kolmannelta alueelta. 
Hondurasintimanttikolibri elää kuivassa piikkipensaikossa tai matalassa metsässä melkokorkealla vuoristossa 1 200 metrin korkeudelle asti. Löytöpaikkojen pusikko on 6–10 m korkeaa, ja sitä hallitsevat mimosakasvit, kaktukset ja tyräkkikasvit. Karjan laiduntaminen on hävittänyt aluskasvillisuuden ja vähentänyt kukkivia kasveja.
Lisääntyminen ja ravinto.
Hondurasintimanttikolibri käyttää mettä ravinnokseen. Sitä on tavattu ruokailemassa monien eri kasvilajien kukissa. Lisäravinnoksi se sieppaa hyönteisiä.
Sheila Kelley

Sheila Kelley (s. 9. lokakuuta 1961) on yhdysvaltalainen näyttelijä. Hänellä on ollut rooleja esimerkiksi televisiosarjassa "L.A. Law" ja elokuvassa "Dancing at the Blue Iguana" (2000). 
Kelleyn puoliso on näyttelijä Richard Schiff.
Richard Schiff

Richard Schiff (s. 27. toukokuuta 1955 Bethesda, Maryland) on yhdysvaltalainen näyttelijä, joka tunnetaan Toby Zieglerin roolista televisiosarjassa "West Wing". Hän voitti vuonna 2000 Emmy-palkinnon.
Schiffin puoliso on näyttelijä Sheila Kelley.
Paul Reiser

Paul Reiser (s. 30. maaliskuuta 1957 New York, New York, Yhdysvallat) on yhdysvaltalainen näyttelijä, käsikirjoittaja ja stand up -koomikko. Hän on syntynyt ja kasvanut New Yorkissa. Reiser opiskeli Binghamtonin yliopistossa pianonsoittoa ja säveltämistä. Hän on ollut neljä kertaa Golden Globe -ehdokkaana ja kuusi kertaa Emmy-ehdokkaana. Parhaiten hänet tunnetaan komediasarjasta "Hulluna sinuun", jossa hän näytteli miespääosaa Paul Buchmanina. Hän on esiintynyt myös esimerkiksi elokuvissa "Rakas poikani", "Blondi joka sanoi tahdon", "Aliens – paluu" ja "Ei omena kauas putoa".
Yksityiselämä.
Reiser on naimisissa Paula Ravetsin kanssa, ja heillä on vuosina 1995 ja 2000 syntyneet pojat. Reiser asuu perheineen Los Angelesissa.
Itas Diatec Trentino

Diatec Trentino on italialainen huippulentopallojoukkue, joka on hallitseva A1-liigan mestari vuodelta 2008. Italian mestaruus on seuran toistaiseksi historian kovin saatuvus. Trentinon joukkue perustettiin vuonna 2000. Joukkue pelaa ottelunsa viiden tuhannen katsojan Pala Trento hallissa.
Psyko III

Psyko III on yhdysvaltalainen kauhuelokuva vuodelta 1986. Elokuva on jatkoa kahdelle aikaisemmalle "Psyko"-elokuvalle. Pääroolissa jatkava Anthony Perkins vastasi myös elokuvan ohjauksesta.
Juoni.
Norman Bates (Anthony Perkins) viettää rauhallista ja huomaamatonta elämää; päätyökseen hän ylläpitää motelliaan. Nuori Maureen (Diana Scarwid) karkotetaan nunnaluostarista, ja hän eksyy matkallaan, kunnes löytää tiensä Batesin motelliin. Norman näkee Maureenissa jotain tuttua, ja vanhat muistot alkavat herätä: Maureen muistuttaa hänen ensimmäisessä elokuvassa murhaamaansa Marionia.
Normanin käytös alkaa Maureeniin ihastumisen myötä muuttua levottomaksi, ja skitsofrenian oireet alkavat vaivata häntä entistä pahemmin. Normanin toinen persoona eli hänen äitinsä vaatii tappamaan Maureenin, mutta Norman itse käy sisäistä taistelua, jotta ei surmaisi tätä. Normanin skitsofreenisuus pääsee taas valloilleen, ja hän alkaa surmata motellin muita asukkaita. Motelliin työskentelemään tullut muusikonalku Duane (Jeff Fahey) huomaa Normanin teot ja uhkaa paljastaa tämän. Norman ja Duane joutuvat käsirysyyn ja Norman saa Duanen hengiltä, jonka jälkeen hän hävittää ruumiin.
Samoihin aikoihin utelias toimittaja Tracy Venable (Roberta Maxwell) saapuu kaupunkiin tutkimaan motellilla aiemmin tapahtuneita katoamisia ja haastattelemaan Normania, koska uskoo tämän olleen katoamisten takana. Tracy kertoo Normanin menneisyydestä Maureenille, josta on tullut läheinen Normanin kanssa. Maureen säikähtää mutta uskoo, että Norman on muuttunut, ja hän palaa myöhemmin Normanin luo. Hänen kävellessään portaita yläkertaan Normanin äiti huutaa pojalleen, jolloin tämä työntää vahingossa Maureenin alas portaita, aiheuttaen tämän kuoleman. Norman suuttuu äidilleen. Myöhemmin Tracy saapuu motellille ja näkee Normanin "äidin" veitsi kädessä. Tracy yrittää puhua Normanille järkeä, mutta äiti käskee Normania surmaamaan Tracyn. Tämä saa kuitenkin Normanin viime hetkellä järkiinsä, jolloin Norman puukottaa palsamoidun äitinsä ruumiin ja surmaa tämän lopullisesti. Seriffi saapuu ja viedessään Normania autoon hän mainitsee, ettei Normania päästetä koskaan vapaaksi. Norman sanoo jo olevansa vapaa, sillä hän pääsi eroon äidistään. Kuitenkin, autossa hän ottaa esille talteen ottamansa äidin käden hivellen sitä.
Arvioita.
"Video-oppaassa" vuodelta 1994 Kari Salminen sanoo elokuvaa parodianmakuiseksi lämmittelyksi, jota kuitenkin katsoo sujuvasti. Hän antaa "Psyko III:lle" kaksi tähteä viidestä, mikä vastaa sanallista arviota ”keskinkertainen”.
Raimo Vartia

Raimo Veikko Vartia (15. tammikuuta 1937 Helsinki – 17. joulukuuta 2018 Helsinki) oli suomalainen koripalloilija, pelipaikaltaan pelintekijä.
Vartia pelasi Suomen maajoukkueessa Tokion kesäolympialaisissa 1964 ja kolmissa EM-kilpailuissa ja voitti kaksi Pohjoismaiden mestaruutta. Miesten SM-sarjassa hän edusti HKT:ta voittaen 1960-luvulla viisi Suomen mestaruutta ja kolme muuta SM-mitalia. Vartia toimi SM-sarjassa myös päävalmentajana kolmen kauden ajan.
Elämä ja ura.
Helsingin Kisa-Toverit.
Pelintekijänä pelannut Vartia edusti kasvattajaseuraansa HKT:ta koko pelaajauransa ajan ja toimi joukkueen kapteenina. Suomen mestaruuden hän voitti viidesti (1961–1965). Kaikkiaan hän pelasi SM-sarjassa 15 kautta, otteluita kertyi 268 ja pisteitä 3723. Hänen yksittäisen ottelun piste-ennätyksensä SM-sarjassa oli 47. Keväällä 1964 HKT ylsi Euroopan cupissa puolivälieriin.
Pelaajauransa lopetettuaan Vartia toimi HKT:n päävalmentajana kausina 1966–1968 voittosuhteella 55,5 % ja kaudella 1970–1971 Kontulan Urheilijoiden päävalmentajana.
Vartia voitti myös A-poikien Suomen mestaruuden vuonna 1954 ja lukuisia ikämiesmestaruuksia. HKT jäädytti Vartian pelipaidan seuran 75-vuotisjuhlavuonna 2004.
Maajoukkue.
Vartia oli mukana Suomen menestyksekkäimmässä koripallomaajoukkueessa Tokion kesäolympialaisissa 1964. Yhteensä hän pelasi 85 miesten maaottelua joissa teki 331 pistettä. Hän voitti kaksi Pohjoismaiden mestaruutta (1962 ja 1964) ja oli kolmasti mukana EM-lopputurnauksessa (1959, 1961 ja 1963).
Convair 880

Convair 880 oli Convairin valmistama suihkumoottorimatkustajalentokone. Se suunniteltiin kilpailemaan Boeing 707:n ja Douglas DC-8:n kanssa olemalla näitä pienempi ja nopeampi, mutta tämä kompromissi ei saanut aikaan suosiota; lentoyhtiöt eivät olleet kiinnostuneet koneesta pienemmän matkustajakapasiteetin takia. Ainoastaan 65 kappaletta valmistettiin vuosina 1959–1962, ja General Dynamics vetäytyi lopulta matkustajalentokonemarkkinoilta tultuaan siihen tulokseen, että 880-projekti oli epäonnistunut. 880:n pitempi ja nopeampi versio oli Convair 990.
Käyttäjät.
Sotilaskäyttö.
 Yhdysvallat
Peter Sarno

Peter Sarno (s. 26. heinäkuuta 1979 Toronto, Ontario, Kanada) on kanadalainen jääkiekkoilija, joka pelaa keskushyökkääjänä Saksan DEL-liigan Frankfurt Lionsissa ja hän oli joukkueen paras pistemies kaudella 2007-08 ja DEL-liigan kolmanneksi paras pistemies. 
Sarnolla on 7 NHL-ottelua joissa on tehnyt yhden maalin. 
Sarno on edustanut Euroopassa Frankfurt Lionsin lisäksi sveitsiläistä Fribourg-Gotteronia kaudella 2006-07 ja SM-liigan Espoo Bluesia kaudella 2002-03.
Espoossa hän pelasi huippukauden tekemällä 45 ottelussa tehot 17+23=40.
Stijn De Smet

Stijn De Smet (s. 27. maaliskuuta 1985 Brugge) on belgialainen jalkapalloilija. Hän on pelannut sekä keskikenttäpelaajana että hyökkääjänä. 
Maajoukkueissa De Smet on pelannut harvakseltaan. Belgian alle 21-vuotiaiden maajoukkueessa hän ehti pelata kymmenen ottelua, joissa hän teki kolme maalia. De Smet on pelannut yhden ottelun myös aikuisten maajoukkueessa. Hän pelasi debyyttinsä Marokkoa vastaan.
Lukáš Zíb

Lukáš Zíb (24. helmikuuta 1977 České Budějovice, Tšekkoslovakia) on tšekkiläinen jääkiekkoilija, joka pelaa puolustajana. 
Zíb pelasi vuosina 1994–2002 kahdeksan kautta Tšekissä edustaen kasvattajaseuraansa HC České Budějovicea ja HC Zlíniä ennen kuin siirtyi kaudella 2001–2002 Espoo Bluesiin. Hän osoittautui Espoossa kuitenkin pettymykseksi ja pelasi vain viisi ottelua. Zíb palasi takaisin Tšekkiin HC Karlovy Varyyn. Vuosina 2002–2006 hän pelasi Saksassa ja Venäjällä. Vuonna 2006 Zíb palasi takaisin Tšekkiin. Vuonna 2007 hänet valittiin Tšekin extraliigan parhaaksi puolustajaksi.
Irina Pulkka

Meri Irina Pulkka (s. 2. elokuuta 1965 Helsinki) on suomalainen näyttelijä. Hän on esiintynyt useissa suomalaisissa elokuvissa, televisiosarjoissa ja radiokuunnelmissa.
Pulkka on valmistunut Teatterikorkeakoulusta. Hän on työskennellyt vierailevana teatterinäyttelijänä muun muassa Teatteri Takomossa, Rauman kaupunginteatterissa, Valtimonteatterissa, Espoon kaupunginteatterissa ja Teatteri Jurkassa.
Pulkka on tehnyt perinteisen teatterityön lisäksi kiertäviä ravintolateatteriesityksiä, katuteatteria, nukketeatteria ja erilaisia performansseja. Lisäksi hän on ollut perustamassa vapaita teatteriryhmiä ja toiminut kansainvälisen lasten- ja nuortenteatterijärjestö Suomen Assitejn puheenjohtajana. 
Pulkka sai vuonna 2009 Taiteen keskustoimikunnalta näyttämötaiteen kolmivuotisen taiteilija-apurahan. Hän tehnyt useissa produktioissaan yhteistyötä kirjailija Rosa Liksomin kanssa. Turun kulttuuripääkaupunkivuonna Pulkka esiintyi juhlavuoden kunniaksi esitetyssä Joutomaa-näytelmässä.
Pulkan veli on meikkitaiteilija Riku Campo.
Daniel Leonhard

Daniel Leonhard (s. 24. joulukuuta 1972) on saksalainen pistooliampuja.
Daniel Leonhard on saavuttanut MM-kilpailuista yhden kutakin mitalia. Stavangerissa 1991 hän oli mukana voittamassa joukkupronssia Saksalle 10 m ilmapistoolilla. Barcelonassa 1998 Leonhard saavutti 25 m olympiapistoolilla joukkuekultaa ja henkilökohtaista hopeaa.
The Next Best Thing

The Next Best Thing on John Schlesingerin ohjaama draamakomediaelokuva vuodelta 2000. Pääosia esittävät Rupert Everett, Madonna ja Benjamin Bratt.
Juoni.
Elokuva kertoo kahdesta parhaasta ystävästä, jotka ovat heteronainen Abbie (Madonna) ja homomies, Robert (Everett). He päätyvät humalassa sänkyyn, jolloin Abbie tulee raskaaksi ja he päättävät kasvattaa lapsen yhdessä. Viisi vuotta myöhemmin Abbie rakastuu heteromies Ben Cooperiin (Benjamin Bratt), ja tahtoo muuttaa hänen ja Robertin kanssa saamansa lapsen Samin kanssa muualle. Asiaa selvitetään oikeussalissa.
Palkinnot.
Elokuvan saamat arviot ja julkisuus oli pettymys. Madonna sai roolistaan huonoimman naispääosan Razzie-palkinnon. Elokuva oli ehdolla myös neljään muuhuun Razzieen ja kahteen muuhun palkintoon.
Soundtrack.
Elokuva sai oman soundtrackinsa nimeltä The Next Best Thing. Se sisältää kaksi laulua elokuvan yhdeltä päänäyttelijä Madonnalta. ("American Pie" ja "Time Stood Still").
Madonnan cover versio "American Pie" oli soundtrackin ainoa julkaistu single.